
                                     RAPORT

asupra propunerii legislative  privind modalitatea de semnare a documentelor oficiale

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind modalitatea de semnare a documentelor oficiale, iniţiată de un grup de 8 deputaţi şi senatori P.R.M., trimisă cu adresa nr. Pl-x 233  din 10 aprilie  2007  şi  înregistrată cu nr. 31/414 din 11 aprilie 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 2 aprilie 2007.
             Consiliul Legislativ, prin avizul nr.1544 din 14.11.2006, a avizat favorabil  propunerea legislativă, cu  observaţii şi propuneri.
             Guvernul, prin punctul său de vedere, transmis cu adresa nr.3579 din 24.11.2006, nu susţine adoptarea acestei iniţiative legislative.
             Comisia pentru administraţie publică,amenajarea teritoriului şi echilibru ecologic, cu unanimitate de voturi, a avizat negativ propunerea legislativă, prin avizul transmis cu nr. 26/1558 din 24 aprilie 2007.
                                          Propunerea legislativă are ca obiect de reglementare modalitatea de semnare a documentelor oficiale de către persoanele care ocupă funcţii de demnitate publică, în sensul instituirii obligaţiei, pentru aceste persoane, să semneze olograf toate documentele oficiale.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului şi avizul Consiliului Legislativ, în şedinţa din  data de 8 mai  2007.  Iniţiatorii, deşi au fost invitaţi, nu  au participat la lucrările Comisiei.  
                La dezbateri au fost prezenţi 16 deputaţi, din totalul de 27 membrii ai Comisiei. 
                În urma dezbaterilor, membrii comisiei au hotărât, cu majoritate de voturi (1 vot împotrivă), să propună plenului Camerei Deputaţilor respingerea propunerii legislative, din următoarele considerente:

                 - Legea nr.24/2000 privind normele de tehnică legislativă pentru elaborarea actelor normative, republicată şi Hotărârea Guvernului nr.50/2005 pentru aprobarea Regulamentului privind procedurile, la nivelul Guvernului, pentru elaborarea, avizarea şi prezentarea proiectelor de acte normative spre adoptare, republicată, care reglementează semnarea instrumentelor de motivare a actelor normative, nu prevăd obligativitatea semnării olografe a actelor normative adoptate de Guvern. Dacă se doreşte reglementarea expresă a obligativităţii semnăturii olografe, se impune modificarea, în acest sens a celor două acte normative;
                 -  Dispoziţiile alin.(2) al art.1 vin în contradicţie cu prevederile art.10 din Legea nr.115/1999 privind responsabilitatea ministerială,republicată, cu modificările şi completările ulterioare, conform cărora „răspunderea penală este personală şi ea priveşte pe fiecare membru al Guvernului în parte, pentru faptele comise în exercitarea funcţiei sale;”
                 -  În ceea ce priveşte prevederile conform cărora se interzice persoanelor care ocupă funcţii de demnitate publică să împuternicească o persoană să semneze olograf documentele oficiale în locul lor, „falsificându-le sau imitându-le semnătura,” facem precizarea că, în cazul în care o persoană este delegată să ocupe o anumită funcţie sau să îndeplinească anumite atribuţii de domeniul unei funcţii de demnitate publică, are competenţa să semneze olograf anumite documente oficiale. Persoana delegată semnează cu propria semnătură, nefalsificând sau imitând semnătura demnitarului.
                 În raport cu obiectul şi conţinutul reglementării, propunerea legislativă face parte din categoria legilor ordinare.

